Document ID: 32007D0757

KOMISJONI OTSUS,
14. november 2007,
ühenduse rahalise toetuse andmise kohta teatavatele loomade tervishoiu ja heaolu valdkonna meetmetele ning teatavatele tehnilistele ja teaduslikele meetmetele
(2007/757/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artikleid 17 ja 20,
ning arvestades järgmist:
(1)
Otsuses 90/424/EMÜ on sätestatud kord, mis reguleerib ühenduse rahalist toetust veterinaariaalaste erimeetmete, sealhulgas loomade tervishoiu ja heaolu valdkonna ning tehniliste ja teaduslike meetmete suhtes.
(2)
Ühendus annab rahalist toetust teabepoliitika sisseseadmiseks loomade tervishoiu ja heaolu valdkonnas, sh loomade heaolu käsitlevate õigusaktide ettevalmistamiseks ja väljatöötamiseks vajalike uuringute teostamiseks. Lisaks võtab ühendus või aitab liikmesriikidel või rahvusvahelistel organisatsioonidel võtta tehnilisi ja teaduslikke meetmeid, mis on vajalikud ühenduse veterinaariaalaste õigusaktide täiendamiseks ning veterinaariahariduse või -koolituse arendamiseks.
(3)
Teaduslikel eesmärkidel kasutatakse uusi tõuaretustehnikaid, nagu loomade kloonimist keharakkude tuuma siirdamise (SCNT) abil. SCNT, mida eeldatavasti hakatakse tulevikus kasutama loomakasvatuses ja toiduainetööstuses, võib avaldada mõju loomade tervisele ja heaolule, kuid tal on ka eetiline ja sotsiaalne mõõde. Seetõttu on lisaks käimasolevatele konsultatsioonidele Euroopa Toiduohutusameti ja eetikat käsitleva Euroopa töörühmaga vaja läbi viia Eurobaromeetri uuring, et selgitada tarbijate suhtumist SCNT võimalikku kasutamisse põllumajandus- ja toidusektoris ning teha kindlaks, millist teavet tehnoloogia kasutamise kohta toiduahelas vajatakse ning selle teabe tarbijatele edastamise soovitavad viisid. Eurobaromeetri uuringu tulemused annavad vajalikku teavet, mis võimaldab hinnata, kas kõnealuses valdkonnas on vaja ühenduse õigusakte. Seega peaks ühendus nimetatud uuringu finantseerimist rahaliselt toetama.
(4)
Kooskõlas nõukogu 22. detsembri 2004. aasta määrusega (EÜ) nr 1/2005, mis käsitleb loomade kaitset vedamise ja sellega seonduvate toimingute ajal ning millega muudetakse direktiive 64/432/EMÜ ja 93/119/EÜ ning määrust (EÜ) nr 1255/97, (2) peab komisjon loomade veo jaoks kehtestama uued maksimum- ja miinimumtemperatuurid.
(5)
Lisaks sellele võttis Euroopa Toiduohutusamet 2004. aastal vastu arvamuse loomade veoks kasutatavate veokite mikrokliima standardite kohta (3). Seega on vaja kehtestada temperatuuritingimused pikki vahemaid läbivateks loomade vedudeks ühenduses ning viia läbi selleteemaline uuring. Nimetatud uuringust saadakse vajalikku teavet loomakaitsealaste õigusaktide ettevalmistamiseks ja väljatöötamiseks. Seega peaks ühendus nimetatud uuringu finantseerimist rahaliselt toetama.
(6)
Komisjoni teatises Euroopa Parlamendile ja nõukogule loomade kaitset ja heaolu käsitleva ühenduse tegevuskava kohta aastateks 2006-2010 (4) kutsutakse täielikult toetama rahvusvaheliste organisatsioonide (nagu Maailma Loomatervishoiu Organisatsiooni (OIE)) tegevust loomade heaolu valdkonnas.
(7)
OIE võttis 2005. aastal vastu juhendid loomade heaolu kohta, milles käsitleti loomade maa- ja meretransporti, loomade tapmist toidu saamise eesmärgil ning loomade humaanset surmamist haiguste tõrjeks. OIE kavatseb neid juhendeid täiendada ning võtta meetmeid, et tagada nende rakendamine OIE liikmesmaades, pakkudes selleks eelkõige koolitust ja juhendamist.
(8)
OIE kavandatud koolitus- ja teavitamisüritused on vajalikud kehtivate veterinaariaalaste õigusaktide täiendamiseks ning veterinaarhariduse arendamiseks osalevates riikides. Enamik Euroopa Liidu kodanikke loodab sarnase edu saavutamist ka kolmandates riikides (5) ning soovib, et ühendusse eksportivates riikides kohaldataks samasuguseid loomade heaolu tingimusi kui ühenduses. Seega peaks ühendus nende ürituste korraldamist rahaliselt toetama.
(9)
Lammaste katarraalse palaviku puhang Belgias, Saksamaal, Prantsusmaal, Luksemburgis ja Madalmaades on enneolematu. Selleks et piirata kõnealuse haiguspuhangu negatiivseid mõjusid, on vaja teha veterinaararstidele kättesaadavaks kõige uuemad teaduslikud andmed; eesmärk on parandada passiivset kliinilist seiret, mille aluseks on võimalike haigusjuhtude kiire identifitseerimine ja nendest teatamine, ning mis moodustab olulise osa lammaste katarraalse palaviku tõrjekavast.
(10)
OIE ja ühendus plaanivad koos välja anda brošüüri lammaste katarraalse palaviku kohta nimetatud liikmesriikides, mis sisaldab kõige uuemat teavet ning milles kirjeldatakse ühenduse meetmeid lammaste katarraalse palaviku tõrjeks. Seega peaks ühendus OIE tegevust ning nimetatud brošüüri koostamist ja väljaandmist rahaliselt toetama.
(11)
Nimetatud brošüüri väljaandmine aitab märkimisväärselt kaasa vajaliku veterinaarhariduse arendamisele ning see on oluline vahend täiendamaks lammaste katarraalse palaviku riiklikke ja ühenduse seireprogramme, mis moodustavad tähtsa osa lammaste katarraalset palavikku käsitlevatest veterinaarõigusaktidest.
(12)
Ühenduse rahaline toetus makstakse välja tingimusel, et kavandatud meetmed on tegelikult ellu viidud ja kogu vajalik teave on esitatud.
(13)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD JÄRGMISE OTSUSE:
Artikkel 1
Kiidetakse heaks otsuse 90/424/EMÜ artikli 16 kohane ühenduse rahaline toetus Eurobaromeetri uuringuks, mis käsitleb loomade kloonimise võimalikku kasutamist põllumajandus- ja toidusektoris; toetuse maksimaalne summa on 250 000 eurot.
Artikkel 2
Kiidetakse heaks otsuse 90/424/EMÜ artikli 16 kohane ühenduse rahaline toetus uuringuks, mis käsitleb temperatuuri loomade pikamaavedude puhul; toetuse maksimaalne summa on 300 000 eurot.
Artikkel 3
Kiidetakse heaks otsuse 90/424/EMÜ artikli 19 kohane ühenduse rahaline toetus, millega finantseeritakse Maailma Loomatervishoiu Organisatsiooni korraldatavaid koolitusseminare, kus arutletakse loomade heaolu käsitlevate OIE juhendite rakendamise üle; toetuse maksimaalne summa on 100 000 eurot ning see makstakse maailma loomade tervise ja heaolu fondile (World Animal Health and Welfare Fund).
Artikkel 4
Kiidetakse heaks otsuse 90/424/EMÜ artikli 19 kohane ühenduse rahaline toetus Maailma Loomatervishoiu Organisatsioonile lammaste katarraalset palavikku käsitleva brošüüri väljaandmiseks (ligikaudu 1 800 eksemplari); kaetakse maksimaalselt 50 % toetuse saamise tingimustele vastavatest kuludest ning toetuse maksimaalne summa on 10 000 eurot.
Brüssel, 14. november 2007

Labels: 15
6
20